title: 2011/853/UE: Decizia Consiliului din 29 noiembrie 2011 privind semnarea, în numele Uniunii, a Convenției europene pentru protecția juridică a serviciilor bazate pe acces condiționat și a serviciilor de acces condiționat

text:
               20.12.2011

               RO

               Jurnalul Oficial al Uniunii Europene

               L 336/1

         DECIZIA CONSILIULUI
   din 29 noiembrie 2011
   privind semnarea, în numele Uniunii, a Convenției europene pentru protecția juridică a serviciilor bazate pe acces condiționat și a serviciilor de acces condiționat
   (2011/853/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 114, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 16 iulie 1999, Consiliul a autorizat Comisia să negocieze în cadrul Consiliului Europei, în numele Comunității Europene, o convenție referitoare la protecția juridică a serviciilor bazate pe acces condiționat și a serviciilor de acces condiționat.

               (2)

               Convenția europeană pentru protecția juridică a serviciilor bazate pe acces condiționat și a serviciilor de acces condiționat (denumită în continuare „convenția”) a fost adoptată de Consiliul Europei la 24 ianuarie 2001.

               (3)

               Convenția stabilește un cadru normativ care este aproape identic cu cel stabilit prin Directiva 98/84/CE a Parlamentului European și a Consiliului din 20 noiembrie 1998 privind protecția juridică a serviciilor cu acces condiționat sau întemeiate pe aceste servicii (1).

               (4)

               Convenția a intrat în vigoare la 1 iulie 2003 și este deschisă spre semnarea de către Uniune și statele sale membre.

               (5)

               Semnarea convenției ar contribui la prelungirea aplicării unor dispoziții similare cu cele prevăzute în Directiva 98/84/CE în afara granițelor Uniunii și ar stabili o lege privind serviciile cu acces condiționat care s-ar aplica pe întregul continent european.

               (6)

               Prin adoptarea Directivei 98/84/CE, Uniunea și-a exercitat competența internă în domeniile reglementate de convenție cu excepția dispozițiilor de la articolele 6 și 8 din convenție, în măsura în care articolul 8 se referă la măsurile prevăzute la articolul 6. Prin urmare, convenția ar trebui semnată atât de Uniune, cât și de statele sale membre.

               (7)

               Convenția ar trebui semnată în numele Uniunii, sub rezerva încheierii sale,

         ADOPTĂ PREZENTA DECIZIE:
   Articolul 1
   Se autorizează în numele Uniunii semnarea Convenției europene pentru protecția juridică a serviciilor bazate pe acces condiționat și a serviciilor de acces condiționat, sub rezerva încheierii convenției.
   Textul convenției este atașat la prezenta decizie.
   Articolul 2
   Președintele Consiliului este autorizat să desemneze persoana împuternicită (persoanele împuternicite) să semneze, în numele Uniunii, convenția.
   Articolul 3
   Prezenta decizie intră în vigoare la data adoptării.

      Adoptată la Bruxelles, 29 noiembrie 2011.

            Pentru Consiliu

            Președintele

         K. SZUMILAS

      (1)  JO L 320, 28.11.1998, p. 54.
    ---documentbreak---

               20.12.2011

               RO

               Jurnalul Oficial al Uniunii Europene

               L 336/2

         TRADUCERE
   CONVENȚIA EUROPEANĂ PENTRU PROTECȚIA JURIDICĂ A SERVICIILOR BAZATE PE ACCES CONDIȚIONAT ȘI A SERVICIILOR DE ACCES CONDIȚIONAT
   PREAMBUL
   Statele membre ale Consiliului Europei, alte state și Comunitatea Europeană, care semnează alăturat,
   considerând că scopul Consiliului Europei este să realizeze o unitate mai puternică între membrii săi;
   ținând seama de Recomandarea Comitetului de Miniștri privind protecția legală a serviciilor de televiziune codate nr. R (91) 14;
   considerând că piratarea echipamentului de decodare a serviciilor codate este încă o problemă în Europa;
   observând că de la adoptarea recomandării precedente au apărut noi tipuri de servicii și dispozitive de acces condiționat, precum și noi forme de acces ilegal la acestea;
   observând că există o mare diferență între statele europene în privința legislației al cărei scop este protejarea serviciilor bazate pe acces condiționat și a serviciilor de acces condiționat;
   observând că accesul ilegal amenință viabilitatea economică a organizațiilor care furnizează servicii de transmisie și servicii ale societății informaționale și, în consecință, ar putea afecta diversitatea programelor și serviciilor oferite publicului;
   fiind convinse de necesitatea continuării unei politici comune al cărei scop este protejarea serviciilor bazate pe acces condiționat și a serviciilor de acces condiționat;
   fiind convinse că sancțiunile penale, administrative sau alt tip de sancțiuni pot juca un rol efectiv în prevenirea activităților ilegale îndreptate împotriva serviciilor bazate pe acces condiționat;
   considerând că o atenție deosebită ar trebui acordată activităților ilicite care sunt derulate pentru scopuri comerciale;
   ținând seama de existența instrumentelor internaționale care conțin prevederi al căror scop este protejarea serviciilor bazate pe acces condiționat și a serviciilor de acces condiționat,
   AU CONVENIT ASUPRA URMĂTOARELOR:
   SECȚIUNEA I

      PREVEDERI GENERALE

   Articolul 1
   Obiectul și scopul
   Prezenta convenție are ca obiect serviciile de transmisie (difuzare) și serviciile societății informaționale, oferite contra cost și bazate pe sau care constau în acces condiționat. Convenția are ca scop scoaterea în afara legii pe teritoriul părților a unui număr de activități care oferă acces neautorizat la serviciile protejate și armonizarea legislațiilor părților în acest domeniu.
   Articolul 2
   Definiții
   Pentru scopurile convenției:

               (a)

               „servicii protejate” înseamnă oricare dintre următoarele servicii, dacă sunt oferite pe bază de remunerație și de acces condiționat:

                           —

                           serviciile de programe televizate, astfel cum sunt definite în articolul 2 din Convenția europeană asupra televiziunii transfrontaliere, modificate;

                           —

                           serviciile de transmisie radio, însemnând programele radio destinate recepției publicului, transmise prin fir sau prin aer, inclusiv prin satelit;

                           —

                           serviciile societății informaționale, înțelese ca acelea oferite prin mijloace electronice, la distanță și la solicitarea individuală a beneficiarului;

                     sau prevederea de acces condiționat la serviciile de mai sus, considerată ca serviciu de drept (nerestricționat);

               (b)

               „acces condiționat” înseamnă orice măsură tehnică și/sau dispozitiv tehnic care permite accesul într-o formă inteligibilă și care este subiect al autorizării individuale prealabile, cu privire la unul dintre serviciile menționate la litera (a);

               (c)

               „dispozitiv de acces condiționat” înseamnă orice echipament, program de calculator și/sau dispozitiv tehnic proiectat sau adaptat să permită accesul într-o formă inteligibilă la unul dintre serviciile menționate la litera (a);

               (d)

               „mecanism ilicit” înseamnă orice echipament, program de calculator și/sau dispozitiv proiectat sau adaptat să permită accesul într-o formă inteligibilă la unul dintre serviciile menționate la litera (a), fără autorizația furnizorului de servicii.

         Articolul 3
   Beneficiarii
   Prezenta convenție se va aplica oricărei persoane juridice sau fizice care oferă servicii protejate, astfel cum sunt definite la articolul 2 litera (a), fără deosebire de naționalitate și indiferent dacă se află sau nu sub jurisdicția uneia dintre părți.
   SECȚIUNEA II

      ACTIVITĂȚI ILICITE

   Articolul 4
   Fapte ilicite
   Va fi considerată ilegală desfășurarea pe teritoriul părților a oricăreia dintre următoarele activități:

               (a)

               fabricarea sau producția de dispozitive ilicite pentru scopuri comerciale;

               (b)

               importarea de dispozitive ilicite pentru scopuri comerciale;

               (c)

               distribuirea de dispozitive ilicite pentru scopuri comerciale;

               (d)

               vânzarea sau închirierea de dispozitive ilicite pentru scopuri comerciale;

               (e)

               posesia de dispozitive ilicite pentru scopuri comerciale;

               (f)

               instalarea, întreținerea sau înlocuirea de dispozitive ilicite pentru scopuri comerciale;

               (g)

               promovarea comercială, marketingul sau reclama dispozitivelor ilicite.

         Fiecare parte poate, în orice moment, într-o declarație adresată secretarului general al Consiliului Europei, să declare ilegale și alte activități în afara celor prevăzute la primul paragraf.
   SECȚIUNEA III

      SANCȚIUNI ȘI CĂI DE ATAC

   Articolul 5
   Sancțiuni pentru activități ilegale
   Părțile vor adopta măsurile potrivite pentru ca activitățile ilegale stabilite la articolul 4 să poată fi pedepsite prin sancțiuni penale, administrative sau de alt tip. Aceste măsuri vor fi efective, descurajatoare și proporționale cu impactul potențial al activităților ilegale.
   Articolul 6
   Măsuri de confiscare
   Părțile vor adopta măsurile potrivite care sunt necesare pentru a permite preluarea și confiscarea dispozitivelor ilicite sau a materialelor promoționale, de marketing sau de reclamă folosite în comiterea unei fapte ilegale, precum și confiscarea oricăror profituri sau câștiguri financiare rezultate din activitatea ilegală.
   Articolul 7
   Proceduri civile
   Părțile vor adopta măsurile necesare pentru a asigura furnizorilor de servicii protejate, ale căror interese sunt afectate de o activitate ilegală stabilită la articolul 4, accesul la căile legale corespunzătoare, inclusiv introducerea unei acțiuni pentru obținerea de despăgubiri și pentru realizarea unei intervenții sau a altei măsuri preventive, precum și, dacă este cazul, posibilitatea de a solicita eliminarea dispozitivelor ilicite de pe canalele comerciale.
   SECȚIUNEA IV

      APLICARE ȘI AMENDAMENTE

   Articolul 8
   Cooperarea internațională
   Părțile se angajează să își acorde asistență reciprocă pentru a aplica prevederile prezentei convenții. În conformitate cu prevederile instrumentelor internaționale relevante privind cooperarea internațională în probleme administrative și penale, precum și în acord cu legile lor interne, părțile vor susține reciproc cele mai ample măsuri de cooperare privind investigațiile și procedurile judiciare întreprinse în legătură cu faptele ilegale penale sau administrative stabilite în conformitate cu prezenta convenție.
   Articolul 9
   Consultările multilaterale
   (1)   În termen de 2 ani de la intrarea în vigoare a prezentei convenții și la fiecare 2 ani după aceea și, în orice caz, de fiecare dată când o parte o va cere, părțile vor organiza consultări multilaterale în cadrul Consiliului Europei, pentru a examina aplicarea prezentei convenții și recomandarea extinderii sau revizuirii oricăreia dintre prevederile ei, în special cu privire la definițiile prevăzute la articolul 2. Aceste consultări vor avea loc prin întâlniri convocate de secretarul general al Consiliului Europei.
   (2)   Fiecare parte poate fi reprezentată la întâlnirile de consultare multilaterală de unul sau mai mulți delegați. Fiecare parte va avea drept de vot. Fiecare stat parte la prezenta convenție va avea un vot. În problematica ce ține de competența sa, Comunitatea Europeană își va exercita dreptul de vot și va avea un număr de voturi egal cu numărul statelor membre care sunt părți la convenție. Comunitatea Europeană nu își va exercita dreptul de vot când votul se referă la o problemă care nu intră în competența sa.
   (3)   Oricare stat la care se face referire la articolul 12 alineatul (1) sau Comunitatea Europeană, care nu este parte la prezenta convenție, poate fi reprezentat(ă) în întâlnirile de consultare de către un observator.
   (4)   După fiecare consultare părțile vor înainta Comitetului de Miniștri al Consiliului Europei un raport referitor la consultare și la funcționarea convenției, incluzând, dacă se consideră necesar, propuneri de amendare a convenției.
   (5)   În spiritul și litera prezentei convenții părțile vor stabili reguli de procedură pentru întâlnirile de consultare.
   Articolul 10
   Amendamente
   (1)   Oricare dintre părți poate propune amendamente la prezenta convenție.
   (2)   Orice propunere de amendament va fi notificată secretarului general al Consiliului Europei care o va comunica statelor membre ale Consiliului Europei, celorlalte state părți la Convenția culturală europeană, Comunității Europene și oricărui stat nemembru care a aderat sau a fost invitat să adere la prezenta convenție în conformitate cu prevederile articolului 13.
   (3)   Orice amendament propus în conformitate cu prevederile alineatului anterior va fi examinat, în termen de 6 luni de la data la care este comunicat de către secretarul general, în cadrul unei întâlniri multilaterale de consultare, unde amendamentul poate fi adoptat de către o majoritate de două treimi din numărul statelor care au ratificat convenția.
   (4)   Textul adoptat la întâlnirea de consultare multilaterală va fi prezentat Comitetului de Miniștri spre aprobare. Odată aprobat, textul amendamentului va fi înaintat părților pentru acceptare.
   (5)   Toate amendamentele vor intra în vigoare în a 30-a zi după ce toate părțile l-au informat pe secretarul general despre acceptarea lor.
   (6)   Pe baza recomandării formulate la întâlnirea de consultare multilaterală, Comitetul de Miniștri poate decide, prin majoritatea prevăzută la articolul 20 litera (d) din Statutul Consiliului Europei și prin votul unanim al reprezentanților părților îndreptățite să facă parte din Comitetul de Miniștri, că un anumit amendament va intra în vigoare în urma expirării unei perioade de 2 ani de la data la care a fost înaintat spre acceptare, numai dacă o parte nu i-a notificat secretarului general al Consiliului Europei cu privire la o obiecție referitoare la intrarea sa în vigoare. Dacă această obiecție este notificată, amendamentul va intra în vigoare în prima zi a lunii care urmează datei la care partea la prezenta convenție, care a notificat obiecția, a depus instrumentele de acceptare la secretarul general al Consiliului Europei.
   (7)   Dacă un amendament a fost aprobat de Comitetul de Miniștri, dar nu a intrat încă în vigoare în conformitate cu alineatele (5) sau (6), un stat sau Comunitatea Europeană nu își poate exprima consimțământul de a fi legată prin convenție fără acceptarea în același timp a amendamentului.
   Articolul 11
   Relații cu alte convenții sau acorduri
   (1)   Prezenta convenție nu afectează drepturile și angajamentele derivate din convențiile internaționale multilaterale referitoare la problematici speciale.
   (2)   Părțile la convenție pot încheia acorduri bilaterale sau multilaterale privind problematica prevăzută în prezenta convenție, cu scopul suplimentării sau întăririi prevederilor sale sau al facilitării aplicării principiilor cuprinse în ea.
   (3)   Dacă două sau mai multe părți au stabilit deja un acord sau tratat cu privire la un subiect care este prevăzut în prezenta convenție ori și-au stabilit relațiile cu privire la acest subiect, ele vor avea dreptul să aplice acel acord sau tratat ori să își reglementeze acele relații în consecință, în locul prezentei convenții, dacă acestea facilitează cooperarea internațională.
   (4)   În relațiile lor mutuale, părțile care sunt membre ale Comunității Europene vor aplica regulile comunitare și prin urmare nu vor aplica regulile stabilite prin prezenta convenție, exceptând situația în care nu există nici o regulă comunitară care să reglementeze acest subiect particular.
   SECȚIUNEA V

      CLAUZE FINALE

   Articolul 12
   Semnarea și intrarea în vigoare
   (1)   Prezenta convenție este deschisă semnării pentru statele membre ale Consiliului Europei și alte state părți la Convenția culturală europeană, precum și de către Comunitatea Europeană. Aceste state și Comunitatea Europeană își pot exprima consimțământul de a fi legate prin:

               (a)

               semnătură fără rezerve în privința ratificării, acceptării sau aprobării; sau

               (b)

               semnătură supusă ratificării, acceptării sau aprobării, urmată de ratificare, acceptare sau aprobare.

         (2)   Instrumentele de ratificare, de acceptare sau de aprobare vor fi depuse la secretarul general al Consiliului Europei.
   (3)   Prezenta convenție va intra în vigoare în prima zi a lunii care urmează expirării perioadei de 3 luni după data la care 3 state și-au exprimat consimțământul de a fi legate prin convenție în conformitate cu prevederile alineatului precedent.
   (4)   Pentru orice stat semnatar sau pentru Comunitatea Europeană care își exprimă ulterior consimțământul de a fi legată prin prezenta convenție, aceasta va intra în vigoare în prima zi a lunii care urmează expirării perioadei de 3 luni după data exprimării consimțământului de a fi legată prin convenție în conformitate cu prevederile alineatului (1).
   Articolul 13
   Aderarea la convenție a statelor nemembre
   (1)   După intrarea în vigoare a prezentei convenții, Comitetul de Miniștri al Consiliului Europei, după consultarea părților la convenție, poate invita orice stat care nu este prevăzut la articolul 12 alineatul (1) să devină parte la convenție, printr-o decizie luată de majoritatea stabilită la articolul 20 litera (d) din Statutul Consiliului Europei și prin votul unanim al reprezentanților statelor contractante îndreptățite să facă parte din Comitetul de Miniștri.
   (2)   Pentru orice stat care aderă la convenție, aceasta va intra în vigoare în prima zi a lunii care urmează expirării perioadei de 3 luni după data depunerii instrumentelor de aderare la secretarul general al Consiliului Europei.
   Articolul 14
   Aplicarea teritorială
   (1)   Orice stat al Comunității Europene poate, la momentul semnării sau al depunerii instrumentelor de ratificare, de acceptare, de aprobare sau de aderare, să precizeze teritoriul sau teritoriile unde convenția se va aplica.
   (2)   Oricare stat sau Comunitatea Europeană poate, la orice dată ulterioară, printr-o declarație adresată secretarului general al Consiliului Europei, să extindă aplicarea prezentei convenții la orice alte teritorii menționate în declarație. Cu privire la aceste teritorii, convenția va intra în vigoare în prima zi a lunii care urmează expirării perioadei de 3 luni după data primirii acestei declarații de către secretarul general.
   (3)   Orice declarație realizată în baza celor două alineate precedente, cu privire la teritoriul menționat în declarație, poate fi retrasă printr-o notificare adresată secretarului general al Consiliului Europei. Retragerea va deveni efectivă în prima zi a lunii care urmează expirării perioadei de 3 luni după data primirii acestei declarații de către secretarul general.
   Articolul 15
   Rezerve
   Nici o rezervă nu poate fi formulată la prezenta convenție.
   Articolul 16
   Reglementarea diferendelor
   În caz de divergență între părți cu privire la interpretarea sau aplicarea prezentei convenții, părțile interesate se vor strădui să reglementeze pe cale amiabilă disputa, prin negociere sau prin orice alte metode pașnice, la alegere, inclusiv prin supunerea diferendului unui tribunal arbitral, ale cărui decizii vor fi obligatorii pentru părți.
   Articolul 17
   Denunțarea
   (1)   Oricare dintre părți poate denunța în orice moment prezenta convenție prin intermediul unei notificări adresate secretarului general al Consiliului Europei.
   (2)   Această denunțare va deveni efectivă în prima zi a lunii care urmează expirării unei perioade de 3 luni de la data primirii notificării de către secretarul general.
   Articolul 18
   Notificarea
   Secretarul general al Consiliului Europei va notifica statelor membre ale Consiliului Europei, celorlalte state părți la Convenția culturală europeană, Comunității Europene și oricăror alte state care au aderat la prezenta convenție în legătură cu:

               (a)

               orice semnătură în conformitate cu articolul 12;

               (b)

               depunerea oricărui instrument de ratificare, de acceptare, de aprobare sau de aderare în conformitate cu articolul 12 sau 13;

               (c)

               orice dată a intrării în vigoare a convenției în conformitate cu articolul 12 și 13;

               (d)

               orice declarație făcută în conformitate cu articolul 4;

               (e)

               orice propunere de amendament făcută în temeiul articolului 10;

               (f)

               orice alt act, notificare sau comunicare referitoare la prezenta convenție.

      Drept care subsemnații, legal împuterniciți în acest scop, au semnat prezenta convenție.
      Adoptată la Strasbourg, la douăzeci și patru ianuarie două mii unu, în limbile engleză și franceză, ambele texte fiind egal autentice, într-un singur exemplar original care va fi depus în arhivele Consiliului Europei. Secretarul general al Consiliului Europei va transmite câte o copie certificată pentru conformitate fiecărui stat membru al Consiliului Europei, celorlalte state părți la Convenția culturală europeană, Comunității Economice Europene și fiecărui stat invitat să adere la prezenta convenție.


title: Decizia Consiliului din 23 mai 2011 cu privire la încheierea, în numele Uniunii Europene, a Acordului privind protecția și dezvoltarea durabilă a zonei parcului Prespa

text:
               4.10.2011

               RO

               Jurnalul Oficial al Uniunii Europene

               L 258/1

         DECIZIA CONSILIULUI
   din 23 mai 2011
   cu privire la încheierea, în numele Uniunii Europene, a Acordului privind protecția și dezvoltarea durabilă a zonei parcului Prespa
   (2011/646/UE)
   CONSILIUL UNIUNII EUROPENE,
   Având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (1) („directiva-cadru privind apa a UE”) impune statelor membre, atunci când bazinele hidrografice se extind în afara teritoriului Uniunii, să stabilească măsuri adecvate de coordonare cu țările terțe în cauză, în scopul îndeplinirii obiectivelor directivei în întregul district hidrografic.

               (2)

               La 27 iunie 2006, Consiliul a adoptat o decizie prin care autorizează Comisia, ca reprezentant al Comunității Europene, să negocieze încheierea de acorduri internaționale privind bazinele hidrografice, în vederea îmbunătățirii cooperării în bazinele hidrografice europene comune unor state membre și țări terțe.

               (3)

               Lacurile Prespa și zonele lor înconjurătoare reprezintă o zonă naturală unică, cu o mare importanță ecologică, care poate fi protejată exclusiv prin intermediul unei abordări globale la nivel de bazin.

               (4)

               Acordul referitor la protecția și dezvoltarea durabilă a zonei parcului Prespa a fost negociat de către Comisia Europeană, Grecia, Albania și Fosta Republică Iugoslavă a Macedoniei și constituie un pas înainte în direcția cooperării în zonă, având în același timp potențialul de a contribui la aplicarea cu succes a directivei-cadru privind apa.

               (5)

               Acordul ar trebui încheiat,

         ADOPTĂ PREZENTA DECIZIE:
   Articolul 1
   Se aprobă, în numele Uniunii, Acordul privind protecția și dezvoltarea durabilă a zonei parcului Prespa.
   Textul acordului este atașat la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită(e) să efectueze, în numele Uniunii, notificarea prevăzută la articolul 18 din acord, prin care să se exprime consimțământul Uniunii de a-și asuma obligații în temeiul acordului.
   Articolul 3
   Prezenta decizie intră în vigoare la data adoptării sale (2).

      Adoptată la Bruxelles, 23 mai 2011.

            Pentru Consiliu

            Președintele

         MARTONYI J.

      (1)  JO L 327, 22.12.2000, p. 1.

      (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
    ---documentbreak---

               4.10.2011

               RO

               Jurnalul Oficial al Uniunii Europene

               L 258/2

         TRADUCERE
   ACORD
   privind protecția și dezvoltarea durabilă a zonei parcului Prespa
   Miniștrii mediului din cele trei state pe teritoriul cărora se află zona lacurilor Prespa și Uniunea Europeană, denumiți în continuare „părțile”,
   AVÂND ÎN VEDERE Declarația prim-miniștrilor celor trei state din 2 februarie 2000 privind crearea parcului Prespa și protejarea mediului și dezvoltarea durabilă a lacurilor Prespa și a zonelor învecinate acestora;
   REAMINTIND declarația comună din 27 noiembrie 2009, de la Pyli, a prim-miniștrilor celor trei state pe teritoriul cărora se află bazinul hidrografic al lacurilor Prespa;
   AVÂND ÎN VEDERE că lacurile Prespa și bazinul lor hidrografic reprezintă o zonă naturală unică, de importanță internațională din punct de vedere geomorfologic, ecologic, cultural și al biodiversității, în calitatea sa de habitat vital pentru conservarea a numeroase specii de animale și plante rare și/sau endemice, de loc de depunere a ouălor de către păsări aflate în pericol de dispariție și de depozitare a unui bogat patrimoniu arheologic și tradițional;
   RECUNOSCÂND responsabilitatea comună pe care o au în ceea ce privește conservarea ecosistemului, a componentelor și a frumuseților naturale din bazinul lacurilor Prespa, care reprezintă o bază pentru bunăstarea economică și socială a locuitorilor săi și pentru crearea unor oportunități de dezvoltare economică (inclusiv în materie de agricultură, pescuit și turism);
   CONVINȘI că biodiversitatea, funcțiile principale și beneficiile pentru locuitori ale bazinului lacurilor Prespa pot fi menținute doar prin adoptarea unei strategii globale la nivel de bazin;
   CONȘTIENȚI că măsurile individuale ale statelor nu sunt suficiente pentru a asigura conservarea ecosistemelor din Prespa și a patrimoniului său cultural și, în același timp, a îmbunătăți standardul de viață al locuitorilor săi;
   DORIND să sporească cooperarea între autoritățile competente și părțile interesate din cele trei state în vederea menținerii și protejării valorilor ecologice unice ale lacurilor din bazinul Prespa și pentru a preveni și/sau combate cauzele degradării habitatului, în conformitate cu Declarația prim-miniștrilor din 2 februarie 2000;
   HOTĂRÂȚI să exploreze metode adecvate de gestionare privind exploatarea sustenabilă și protecția apei și ecosistemelor de apă dulce din zona lacurilor Prespa, în conformitate cu Declarația prim-miniștrilor din 2 februarie 2000 și cu cerințele Directivei-cadru 2000/60/CE privind apa și ale directivelor conexe;
   CUNOSCÂND lunga istorie a exploatării zonei de către om și compatibilitatea utilizărilor tradiționale cu conservarea naturii;
   CONFIRMÂNDU-ȘI angajamentul pentru dezvoltarea durabilă a bazinului hidrografic al lacurilor Prespa care poate fi obținută într-o manieră coerentă, prin cooperare transfrontalieră, în conformitate cu principiile procesului de integrare al Uniunii Europene;
   LUÂND ÎN CONSIDERARE dialogul privind bazinul râului Drina inițiat în 2009 între autoritățile competente și părțile interesate în vederea dezvoltării unei viziuni comune privind gestionarea sustenabilă a bazinului râului Drina și a promovării cooperării transfrontaliere;
   AVÂND ÎN VEDERE dispozițiile relevante ale instrumentelor juridice internaționale în vigoare în domeniul protecției mediului la care sunt părți sau semnatari;
   REAMINTIND acordurile bilaterale în vigoare dintre părți privind cooperarea în domeniul protecției mediului și dezvoltării durabile;
   AVÂND ÎN VEDERE că unul dintre semnatari este stat membru al Uniunii Europene, unul este stat candidat la aderarea la UE, iar celălalt este potențial candidat la aderarea la UE, și că ultimele două au încheiat un acord de stabilizare și asociere cu UE;
   RECUNOSCÂND capacitatea diferită, dar complementară, a organizațiilor guvernamentale și neguvernamentale din cele trei state părți în ceea ce privește conservarea și gestionarea zonei Prespa;
   AVÂND ÎN VEDERE experiența dobândită ca urmare a cooperării trilaterale în cadrul parcului Prespa începând din anul 2000, prin funcționarea comitetului de coordonare interimar și a secretariatului acestuia;
   AVÂND ÎN VEDERE planul strategic de acțiune pentru dezvoltarea durabilă a parcului Prespa, elaborat în cadrul comitetului de coordonare interimar și al secretariatului acestuia,
   CONVIN DUPĂ CUM URMEAZĂ:
   PARTEA I

      DISPOZIȚII GENERALE

   Articolul 1
   Definiții
   În sensul prezentului acord:

               —

               „zona parcului Prespa” („zona”) înseamnă arealul geografic de pe teritoriul celor trei state din bazinul lacurilor Prespa, inclusiv apele de suprafață și apele subterane corespunzătoare, desemnată ca zonă protejată transfrontalieră în conformitate cu declarația din 2 februarie 2000;

               —

               „impact transfrontalier” înseamnă orice efect asupra mediului dintr-o zonă aflată sub jurisdicția unei părți, inclusiv efectele adverse asupra sănătății și securității umane, florei, faunei, solului, aerului, apei, climei, peisajului și monumentelor istorice sau altor structuri fizice ori efectele interacțiunii între acești factori, precum și efectele asupra patrimoniului cultural sau condițiilor socioeconomice, apărute după modificarea acestor factori, ca urmare a evoluțiilor de origine fizică în zona aflată integral sau parțial sub jurisdicția altei părți.

         Articolul 2
   Obiectivul acordului
   Părțile cooperează pentru a asigura protecția integrată a ecosistemului și dezvoltarea durabilă a zonei parcului Prespa, inclusiv elaborarea de planuri de gestionare integrată a bazinului hidrografic, în conformitate cu standardele internaționale și ale Uniunii Europene.
   PARTEA II

      PRINCIPII DE COOPERARE

   Articolul 3
   Obligații de bază
   (1)   Pentru îndeplinirea obiectivelor prevăzute la articolul 2, părțile adoptă măsurile necesare și aplică cele mai bune tehnici disponibile, în mod individual și în cooperare, pe baza egalității suverane, integrității teritoriale, beneficiilor comune și bunei credințe, în următoarele scopuri:

               (a)

               gestionarea prudentă a calității și cantității apei lacurilor Prespa, acordând o atenție specială nivelului apelor din ambele lacuri;

               (b)

               prevenirea, controlul și reducerea poluării apelor din zona lacurilor Prespa;

               (c)

               protejarea și conservarea biodiversității zonei prin protejarea în special a speciilor de floră și faună endemice, rare, amenințate sau pe cale de dispariție și prin refacerea și gestionarea habitatelor sensibile, precum și a ecosistemelor și serviciilor aferente acestora, pe baza legislației internaționale și legislației UE, inclusiv a Directivei 92/43/CEE, Directivei 2009/147/CE și politicii UE în materie de biodiversitate;

               (d)

               protejarea solului împotriva eroziunii, epuizării, infectării și poluării;

               (e)

               asigurarea, promovarea și controlul utilizării prudente a resurselor naturale și a dezvoltării durabile a zonei parcului Prespa;

               (f)

               prevenirea introducerii și creșterii de specii de animale și plante străine;

               (g)

               reglementarea efectivă a activităților care provoacă sau pot provoca urmări negative asupra zonei lacurilor Prespa, în scopul prevenirii sau reducerii la minimum a unor astfel de efecte.

         (2)   În acest scop, părțile:

               (a)

               întocmesc și aplică planuri de gestionare și programe integrate de protejare și dezvoltare durabilă a zonei, în conformitate cu planul strategic de acțiune pentru dezvoltarea durabilă a parcului Prespa;

               (b)

               dezvoltă strategii coerente privind planurile spațiale, urbane și alte planuri funciare, precum și planuri de gestionare a zonelor protejate, în scopul asigurării gestionării terenurilor din bazinul hidrografic în conformitate cu principiul dezvoltării durabile și cu necesitatea sporită de protecție a zonei, în temeiul legislației internaționale și legislației UE, inclusiv al Directivei 92/43/CEE și al Directivei 2009/147/CE;

               (c)

               aprobă și aplică întocmai standardele și criteriile de mediu privind bazinul hidrografic, în conformitate cu articolul 4;

               (d)

               adoptă și aplică măsuri juridice, administrative, economice, financiare și tehnice pentru a asigura:

                           (i)

                           utilizarea într-o măsură cât mai mare a agriculturii sustenabile și a unui proces cu impact redus de creștere a animalelor, având în vedere limitele capacității zonei și normele privind pescuitul compatibile cu principiul utilizării prudente;

                           (ii)

                           gestionarea deșeurilor menajere și agricole în conformitate cu cele mai bune tehnici disponibile;

                           (iii)

                           ameliorarea și modernizarea drumurilor, a rețelelor de comunicații și a altor infrastructuri și servicii sociale într-o manieră consecventă cu protecția biodiversității, conservarea zonelor protejate și dezvoltarea durabilă a zonei parcului Prespa;

               (e)

               facilitează schimburile periodice de idei între părți, conservă arhitectura și monumentele tradiționale, dezvoltă și aplică o strategie comună pentru dezvoltarea turistică a zonei și încurajează sensibilizarea publicului și educația de mediu ca mijloc de realizare a unor soluții locale;

               (f)

               accelerează realizarea completă și efectivă a drepturilor persoanelor din comunitatea bazinului hidrografic de a avea acces la informații de mediu, de a participa public la procesul decizional în materie de mediu și de a avea acces la justiție în acest domeniu;

               (g)

               stabilesc și mențin un sistem standard comun eficient de monitorizare pentru a observa, gestiona și controla starea mediului din zona lacurilor și a bazinului hidrografic al acestora;

               (h)

               în cazul evenimentelor neprevăzute, adoptă măsuri comune de evaluare și atenuare rapidă a acestora.

         Articolul 4
   Standarde și criterii de mediu
   (1)   Părțile la prezentul acord, cu asistența comitetului descris la articolul 10, stabilesc cu exactitate criteriile, standardele, limitele și obiectivele privind protecția, conservarea și dezvoltarea zonei, în conformitate cu obiectivele de la articolul 2.
   (2)   În acest scop, părțile adoptă măsurile corespunzătoare pentru:

               (a)

               a pune în aplicare angajamentele de ordin juridic care decurg din normele și standardele internaționale și ale UE privind protejarea și conservarea lacurilor și a bazinelor hidrografice ale acestora;

               (b)

               a adapta standardele naționale de mediu și criteriile relevante la condițiile locale și la caracteristicile bazinului hidrografic;

               (c)

               a solicita utilizarea celei mai bune tehnologii disponibile și a celor mai bune practici de mediu actuale.

         Articolul 5
   Gestionarea sustenabilă a apei
   Părțile sunt de acord să coopereze într-o manieră sustenabilă în ceea ce privește gestionarea apelor din zona parcului Prespa. Aceasta include gestionarea integrată a resurselor de apă de suprafață și de ape subterane la nivel de bazin hidrografic, în conformitate cu Directiva 2000/60/CE și directivele conexe, care va asigura:

               (a)

               apă potabilă în cantități suficiente și de calitate adecvată;

               (b)

               apă în cantități suficiente și de calitate adecvată pentru păstrarea, protecția și, dacă este necesar, refacerea ecosistemelor acvatice naturale, inclusiv a zonelor umede și a funcțiilor acestora;

               (c)

               apă în cantități suficiente și de calitate adecvată pentru alte utilizări legitime care contribuie la dezvoltarea economică și socială durabilă a comunităților locale, având în vedere necesitatea adaptării la posibilele consecințe ale schimbărilor climatice;

               (d)

               reabilitarea sau atenuarea consecințelor negative ale intervențiilor hidrologice anterioare, cu un accent special pe sistemul format din râul Devol și lacul Mikri Prespa;

               (e)

               protecția împotriva efectelor negative ale apei (inundații, eroziune etc.), cu ajutorul celor mai bune tehnici disponibile;

               (f)

               rezolvarea conflictelor de interese cauzate de utilizări diferite; și

               (g)

               controlul efectiv al regimului de gestionare a apei care urmează a fi instituit.

         În acest scop, părțile vor înființa grupul de lucru privind apa prevăzut la articolul 14.
   Articolul 6
   Schimbul de date și informații
   Părțile vor organiza un sistem oficial de schimb periodic de informații între propriile autorități competente, pentru a contribui la obținerea unui nivel real de protecție în zona parcului Prespa, inclusiv schimbul de:

               (a)

               informații calitative și cantitative privind apa, ecosistemele acvatice și habitatele și speciile importante;

               (b)

               experiență obținută prin aplicarea celor mai bune tehnici disponibile și ca urmare a rezultatelor cercetării și dezvoltării în domeniile protecției zonelor umede și ale gestionării apei și a măsurilor de prevenire, reducere și control al poluării.

         Articolul 7
   Impactul transfrontalier
   Părțile vor coopera în vederea stabilirii de măsuri vizând asigurarea integrității mediului din zonă, în special a resurselor de apă, și eliminarea sau reducerea impactului transfrontalier asupra mediului ca urmare a activităților umane. În speță, acestea vor coopera pentru a dezvolta și aplica proceduri adecvate de evaluare a impactului asupra mediului din zonă, în conformitate cu Convenția de la Espoo privind evaluarea impactului asupra mediului în context transfrontalier, la care sunt părți.
   Articolul 8
   Cooperarea cu organizații internaționale și donatori
   În vederea punerii în aplicare a acordului, părțile vor coopera cu parteneri locali, naționali și internaționali, în special cu:

               —

               Convenția Ramsar și Inițiativa MedWet;

               —

               PNUD;

               —

               GEF;

               —

               donatori bilaterali activi în zonă, cum ar fi KfW, GTZ și SDC;

               —

               UNESCO;

               —

               UICN;

               —

               instituții ale Uniunii Europene;

               —

               și alții.

         PARTEA III

      MECANISME DE COOPERARE

   Articolul 9
   La nivel înalt
   Miniștrii mediului din cele trei state care sunt parte la acord și reprezentanții UE se reunesc în mod periodic pentru a revizui evoluția punerii în aplicare a acordului și a realizării obiectivelor articolului 2, pentru a revizui activitatea comitetului de administrare a parcului Prespa și a organismelor subsidiare, a stabili agenda activităților comune din zona parcului Prespa în perioada următoare și pentru a formula orientări politice. Reuniunile vor avea loc cel puțin o dată la doi ani, cu excepția cazului în care părțile decid altfel, sau la solicitarea scrisă a oricărei părți, într-un loc ales prin rotație în cele trei state părți la acord.
   Articolul 10
   Comitetul de administrare a parcului Prespa
   (1)   Pentru a asigura îndeplinirea într-o manieră eficientă a obiectivelor și angajamentelor specificate în prezentul acord, părțile instituie comitetul de administrare a parcului Prespa.
   (2)   Comitetul de administrare a parcului Prespa are capacitatea juridică internațională a unei instituții plurilaterale necesară pentru a-și exercita funcțiile, inclusiv menținerea relațiilor cu donatorii în vederea obținerii de proiecte și donații, care vor fi utilizate pentru punerea în aplicare a prezentului acord.
   (3)   Comitetul de administrare a parcului Prespa are următoarea compunere:

               (a)

               un reprezentant al ministerului mediului din fiecare stat parte la acord și un reprezentant al Uniunii Europene;

               (b)

               un reprezentant al comunităților locale din regiunea Prespa aparținând fiecărui stat parte la acord;

               (c)

               un reprezentant al organizațiilor neguvernamentale de mediu (ONG-uri) din fiecare stat parte la acord care desfășoară activități locale semnificative în zona Prespa;

               (d)

               un reprezentant al autorităților locale de gestionare a zonelor protejate din fiecare stat parte la acord;

               (e)

               un observator permanent al Inițiativei MedWet a Convenției privind zonele umede (Ramsar);

               (f)

               un observator permanent al comitetului de administrare pentru zona Ohrid.

         Reprezentanții părților în comitet sunt desemnați oficial în termen de trei luni de la intrarea în vigoare a prezentului acord.
   (4)   Comitetul se reunește în mod periodic (de două ori pe an). Oricare dintre părți poate solicita reunirea unui comitet extraordinar.
   (5)   În fiecare an calendaristic, reuniunile periodice sunt organizate în câte unul dintre cele trei state părți. Prin urmare, în fiecare stat au loc două reuniuni ordinare consecutive o dată la trei ani. Este preferabil ca reuniunile periodice să fie organizate în regiunea Prespa.
   (6)   Reuniunile sunt prezidate de reprezentantul statului parte în care sunt organizate. Președintele se schimbă în funcție de rotația anuală prevăzută la alineatul (5).
   (7)   Lucrările comitetului se desfășoară în limba engleză.
   (8)   La prima sa reuniune, comitetul aprobă regulile interne de organizare și de procedură.
   (9)   Comitetul poate invita experți care să participe la reuniunile sale, în funcție de tema reuniunii, și poate forma grupuri de lucru privind aspecte specifice, alcătuite din experți și reprezentanți oficiali. Primul grup de lucru este format în conformitate cu prezentul acord (articolul 14 și examinează aspecte legate de gestionarea resurselor de apă.
   (10)   După patru ani de la prima sa reunire, activitatea și eficiența comitetului de administrare a parcului Prespa sunt revizuite de grupul la nivel înalt prevăzut la articolul 9 și, dacă este necesar, alcătuirea și termenii săi de referință se modifică în conformitate cu articolul 17 din prezentul acord.
   Articolul 11
   Funcțiile comitetului de administrare
   Comitetul de administrare a parcului Prespa:

               (1)

               Monitorizează și coordonează activitățile desfășurate pentru protejarea și dezvoltarea durabilă a zonei parcului Prespa prevăzute de prezentul acord și de planul strategic de acțiune pentru dezvoltarea durabilă a parcului Prespa.

               (2)

               Identifică și recomandă părților și altor actori interesați etapele următoare și acțiunile, măsurile și activitățile necesare pentru punerea în aplicare a prezentului acord și le invită să coopereze, să se coordoneze și să realizeze proiecte comune. Mai precis, comitetul asistă părțile în ceea ce privește punerea în aplicare și creșterea eficienței prezentului acord prin furnizarea de recomandări și avize privind:

                           (a)

                           întocmirea și aplicarea de standarde, criterii și cerințe de mediu care vor servi ca bază pentru realizarea protecției integrate și dezvoltării durabile a lacurilor și a bazinului lor hidrografic;

                           (b)

                           finalizarea cadrului de reglementare a zonei bazinului hidrografic, inclusiv a planurilor spațiale și a reglementărilor și planurilor de administrare ale zonei protejate;

                           (c)

                           întocmirea și aplicarea de strategii, planuri integrate de gestionare și programe urmând a fi implementate în zona parcului Prespa, care afectează sau pot afecta îndeplinirea obiectivelor stabilite prin prezentul acord;

                           (d)

                           aplicarea unui program de monitorizare efectivă în vederea observării, gestionării și controlării stării mediului și a stării corpurilor de apă de suprafață și subterane;

                           (e)

                           definirea de direcții prioritare și de programe de studiu și cercetare științifică pentru protejarea și dezvoltarea durabilă a zonei parcului Prespa și încurajarea publicării de informații specializate;

                           (f)

                           colectarea, elaborarea și publicarea de informații de mediu privind zona lacurilor Prespa;

                           (g)

                           încurajarea participării publicului, a ONG-urilor și a altor părți interesate în protejarea lacurilor și a bazinelor hidrografice ale acestora.

               (3)

               Facilitează coordonarea planificării și a activităților transfrontaliere ale organismelor locale de gestionare a zonelor protejate din cele trei state în cauză.

               (4)

               Evaluează rezultatele acțiunilor permanente prevăzute de obiectivele articolului 2 și difuzează constatările unui public cât mai larg.

               (5)

               Are rol de organ de direcție pentru GEF și alte programe și proiecte similare privind zona.

               (6)

               Identifică și propune posibile surse de finanțare la nivel național, european și internațional pentru acțiunile, măsurile și proiectele necesare.

               (7)

               Colectează toate informațiile disponibile privind lacurile și bazinele lor hidrografice, solicită și primește propuneri din partea instituțiilor, a organismelor guvernamentale și a ONG-urilor prin care își eficientizează activitatea și sporește angajamentul părților în direcția aplicării acordului.

               (8)

               Pregătește și publică un raport anual privind starea mediului din zona parcului Prespa, care include de asemenea o secțiune în care se descrie activitatea comitetului.

               (9)

               Menține legătura cu comitetul de administrare a zonei Ohrid, obține statutul de observator la reuniunile acestuia și coordonează acțiuni prin care să obțină rezultate optime în ceea ce privește protejarea și dezvoltarea durabilă a regiunii în ansamblul său.

               (10)

               Contribuie, în funcție de necesități, la procesul de gestionare sustenabilă a dialogului extins privind bazinul râului Drina.

               (11)

               Contribuie la mobilizarea resurselor părților și ale comunității internaționale, după caz, în vederea gestionării riscurilor și atenuării urmărilor negative în cazul evenimentelor neașteptate precum inundațiile, incendiile de pădure și alte catastrofe naturale antropogenetice, precum și a protejării ecosistemelor vulnerabile din zonă și a funcțiilor și serviciilor acestora împotriva efectelor schimbărilor climatice.

         Articolul 12
   Deciziile comitetului de administrare
   (1)   Deciziile comitetului se adoptă prin consens. În cazul în care consensul nu este întrunit, chestiunea se transmite spre soluționare grupului la nivel înalt.
   (2)   Recomandările comitetului sunt adresate părților.
   (3)   Fiecare parte aplică recomandările comitetului în conformitate cu legislația sa internă și transmite în mod periodic un raport Comisiei cu privire la măsurile adoptate în vederea punerii în aplicare a acestora.
   (4)   În cazul în care o parte nu poate sau poate doar parțial să pună în aplicare recomandarea comitetului, aceasta informează comitetul în acest sens, explică motivele neaplicării și propune modalitățile și termenele de aplicare.
   (5)   Comitetul menține o evidență a deciziilor adoptate.
   Articolul 13
   Secretariatul
   (1)   În activitatea sa, comitetul este asistat de către secretariat, un organism tehnic subordonat.
   (2)   Secretariatul este format din trei persoane, câte una din fiecare stat parte, desemnate de ministerul mediului, și este condus de un expert în cooperarea transfrontalieră în ce privește zonele protejate și gestionarea bazinelor hidrografice, care este selectat de către comitet prin intermediul unui apel pentru candidaturi la nivel internațional.
   (3)   Activitatea secretariatului este reglementată prin decizii ale comitetului de administrare și este supravegheată de președintele acestuia.
   (4)   Secretariatul îndeplinește următoarele sarcini specifice, în limitele bugetului disponibil:

               (a)

               pregătește planul anual de activitate al comitetului de administrare a parcului Prespa și bugetul detaliat, precum și planuri de lucru conexe (de exemplu planuri de comunicații) și bugetele detaliate și monitorizează aplicarea acestora;

               (b)

               pregătește sau contribuie la pregătirea reuniunilor organizate în cadrul prezentului acord;

               (c)

               facilitează consultările dintre părțile interesate privind politicile și alte aspecte relevante legate de prezentul acord, precum și consultările la nivel decizional și tehnic ale grupurilor de lucru și/sau ale grupurilor de experți;

               (d)

               colectează, evaluează și diseminează date și informații privind legislația, măsurile și activitățile care au sau pot avea efecte semnificative asupra îndeplinirii obiectivelor de la articolul 2;

               (e)

               monitorizează desfășurarea proiectelor comune;

               (f)

               compilează, evaluează, publică și promovează cercetarea științifică și cooperarea în zona parcului Prespa;

               (g)

               contactează și se întâlnește cu donatorii; pregătește sau contribuie la pregătirea documentelor proiectului;

               (h)

               traduce documentele esențiale; asigură asistență tehnică și de secretariat pentru reprezentanții comunității locale;

               (i)

               reprezintă comitetul în forumurile internaționale;

               (j)

               îndeplinește orice alte sarcini atribuite de către comitet.

         (5)   Sediul secretariatului se află la Aghios Ghermanos, Grecia, pentru o perioadă de patru ani, prin rotație, sau până la o altă dată stabilită de comitet.
   (6)   În exercitarea funcțiilor sale, comitetul este autorizat să încheie un acord privind sediul cu țara gazdă.
   Articolul 14
   Grupul de lucru privind gestionarea apei
   (1)   Comitetul de administrare a parcului Prespa înființează un grup de lucru privind gestionarea resurselor de apă, în conformitate cu dispozițiile articolului 10.
   (2)   După consultări, statele părți nominalizează autoritățile și organismele competente pentru gestionarea resurselor de apă din partea parcului Prespa aflată pe teritoriul propriu în funcția de membri ai grupului de lucru și informează președintele comitetului de administrare a parcului Prespa în privința nominalizării.
   (3)   Grupul de lucru privind gestionarea resurselor de apă propune recomandări bazate pe principiile gestionării integrate a bazinelor hidrografice, astfel cum sunt reflectate în directiva-cadru privind apa a UE (2000/60/CE), pentru a fi adoptate de comitetul de administrare.
   (4)   Sarcinile specifice și mandatul grupului de lucru sunt definite prin consultări între statele părți.
   (5)   Costurile de funcționare ale grupului de lucru privind resursele de apă (participarea la reuniuni și organizarea acestora) sunt acoperite, timp de patru ani de la intrarea în vigoare a prezentului acord, de către Ministerul elen al mediului, energiei și schimbărilor climatice.
   Articolul 15
   Cheltuielile organismelor comune
   (1)   Punerea în aplicare a planului de lucru al comitetului de administrare a parcului Prespa se finanțează prin contribuții anuale periodice ale părților și din alte surse.
   (2)   În principiu, fiecare parte suportă cheltuielile de participare ale membrilor săi naționali la reuniunile comitetului, ale secretariatului și ale grupurilor de lucru, cu excepția cheltuielilor prevăzute la articolul 14 alineatul (5).
   (3)   Partea pe al cărei teritoriu este organizată o reuniune a comitetului suportă costurile organizării reuniunii.
   (4)   Secretariatul pregătește un buget anual în care include costurile proprii și pe care îl transmite spre aprobare comitetului; bugetul este finanțat prin contribuții anuale periodice ale statelor părți și din alte surse. Echipamentele de birou sunt furnizate de către partea pe teritoriul căreia își are sediul secretariatul și nu sunt în mod normal incluse în buget.
   PARTEA IV

      SOLUȚIONAREA LITIGIILOR

   Articolul 16
   În cazul unui litigiu între părți în ceea ce privește interpretarea sau aplicarea prezentului acord, părțile încearcă să ajungă la o soluție prin negociere sau prin orice alte instrumente internaționale de soluționare a litigiilor pe care le consideră acceptabile.
   PARTEA V

      DISPOZIȚII FINALE

   Articolul 17
   Modificări ale acordului
   (1)   Orice parte poate propune modificări ale prezentului acord.
   (2)   Orice modificare a prezentului acord se adoptă prin consens. Modificările intră în vigoare în conformitate cu procedura stabilită la articolul 18 alineatul (2).
   Articolul 18
   Intrarea în vigoare
   (1)   Prezentul acord este supus ratificării în conformitate cu procedurile interne ale fiecărei părți.
   (2)   Prezentul acord intră în vigoare în ziua primirii ultimei notificări scrise prin care părțile își comunică reciproc ratificarea acordului.
   Articolul 19
   Relația cu alte acorduri
   (1)   Niciun element din prezentul acord nu aduce atingere drepturilor sau obligațiilor unei părți care decurg din orice acord valabil la data intrării în vigoare a prezentului acord. Niciun element din prezentul acord nu trebuie să aducă atingere drepturilor sau obligațiilor unei părți care decurg din legislația UE.
   (2)   În vederea punerii în aplicare a prezentului acord, părțile pot încheia acorduri sau înțelegeri bilaterale sau trilaterale care nu aduc atingere prezentului acord.
   Articolul 20
   Durată și retragere
   Prezentul acord rămâne în vigoare pe o perioadă nedeterminată, cu excepția cazului în care una dintre părți notifică în scris, prin canale diplomatice, intenția de a se retrage din acesta; în acest caz, acordul încetează după șase luni de la data notificării. În absența unui acord contrar, încetarea nu aduce atingere validității înțelegerilor și proiectelor în desfășurare care au fost încheiate în temeiul prezentului acord.

      Adoptat la Pyli, la două februarie două mii zece, în patru exemplare originale în limba engleză, având aceeași valoare juridică.

         DREPT CARE subsemnații, pe deplin autorizați, au semnat prezentul acord.


title: Decizia (UE) 2015/1534 a Consiliului din 7 mai 2015 privind poziția care urmează să fie adoptată în numele Uniunii Europene în cadrul Organizației Maritime Internaționale în cursul celei de a 68-a sesiuni a Comitetului pentru protecția mediului marin și al celei de a 95-a sesiuni a Comitetului pentru siguranța maritimă, în ceea ce privește adoptarea modificărilor aduse Convențiilor MARPOL, SOLAS și Orientărilor privind sistemele de purificare a gazelor de evacuare, ediția 2009

text:
               16.9.2015

               RO

               Jurnalul Oficial al Uniunii Europene

               L 240/61

         DECIZIA (UE) 2015/1534 A CONSILIULUI
   din 7 mai 2015
   privind poziția care urmează să fie adoptată în numele Uniunii Europene în cadrul Organizației Maritime Internaționale în cursul celei de a 68-a sesiuni a Comitetului pentru protecția mediului marin și al celei de a 95-a sesiuni a Comitetului pentru siguranța maritimă, în ceea ce privește adoptarea modificărilor aduse Convențiilor MARPOL, SOLAS și Orientărilor privind sistemele de purificare a gazelor de evacuare, ediția 2009
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (9),
   având în vedere propunerea Comisiei Europene,
   întrucât:

               (1)

               Acțiunile întreprinse de Uniune în sectorul transportului maritim ar trebui să urmărească îmbunătățirea siguranței maritime și protejarea mediului marin.

               (2)

               Comitetul pentru protecția mediului marin (MEPC) din cadrul Organizației Maritime Internaționale (OMI), cu ocazia celei de a 67-a reuniuni, a aprobat modificările aduse Convenției internaționale pentru prevenirea poluării de către nave (MARPOL). Se preconizează că respectivele modificări vor fi adoptate în cursul celei de a 68-a sesiuni a MEPC, care urmează să aibă loc în luna mai a anului 2015.

               (3)

               Subcomitetul pentru prevenirea poluării și intervenția în caz de poluare (PPR) al OMI, întrunit în cadrul celei de a doua sesiuni, a aprobat proiectele de modificări ale Orientărilor privind sistemele de purificare a gazelor de evacuare („Orientările 2009”). Se preconizează că respectivele modificări vor fi adoptate în cursul celei de a 68-a sesiuni a MEPC, care urmează să aibă loc în luna mai a anului 2015.

               (4)

               Comitetul pentru siguranța maritimă (MSC) al OMI, reunit cu ocazia celei de a 94-a sesiuni, a aprobat modificările aduse Convenției internaționale pentru ocrotirea vieții omenești pe mare (SOLAS). Se preconizează că respectivele modificări vor fi adoptate în cursul celei de a 95-a sesiuni a MSC, care urmează să aibă loc în luna iunie a anului 2015.

               (5)

               Modificările anexelor I și II la Convenția MARPOL vor introduce măsuri asociate cu adoptarea proiectului de cod internațional privind navele care acționează în apele polare („Codul polar”), astfel încât Codul polar să devină obligatoriu. Codul polar extinde la apele polare actuala interdicție impusă de Convenția MARPOL privind deversările de petrol/lichide nocive în apele antarctice până în cele polare. Articolul 4 din Directiva 2005/35/CE a Parlamentului European și a Consiliului (1), coroborat cu articolul 3 alineatul (1), prevede că statele membre se asigură că deversările de substanțe poluante de către nave, inclusiv faptele minore de astfel de deversări, sunt considerate încălcări în cazul în care au fost săvârșite cu intenție, din imprudență sau din neglijență gravă. Articolul 5 alineatul (1) din directiva menționată prevede că o deversare de substanțe poluante nu se consideră încălcare în cazul în care îndeplinește condițiile menționate, printre altele, în anexa I, regulile 15 și 34 din Convenția MARPOL. Atât regula 15, cât și regula 34 se numără printre regulile din Convenția MARPOL care vor fi modificate prin adoptarea modificărilor prevăzute în anexa 11 la documentul MEPC 67/20 al OMI. Prin urmare, aceste modificări vor afecta domeniul de aplicare al unei încălcări în temeiul Directivei 2005/35/CE, motiv pentru care intră în sfera de competență exclusivă a Uniunii.

               (6)

               Modificările aduse Orientărilor ediția 2009 vor introduce utilizarea unei metodologii bazate pe calcul pentru testarea scruberelor conectate la elementele mașinilor navei care nu pot fi testate la încărcături mai mari sau care nu pot fi testate deloc în timp ce nava se află în port în repaus. Articolul 4c și anexa II la Directiva 1999/32/CE a Consiliului (2) vizează aceste aspecte, iar anexa II este derivată din Orientările ediția 2009 care vor fi modificate.

               (7)

               Modificările aduse regulii II-2/20.3.1.2.1 din Convenția SOLAS vor permite exploatarea ventilatoarelor cu un număr redus de schimburi de aer atunci când există în funcțiune un sistem de control al calității aerului pentru navele de pasageri în spațiile pentru vehicule, de categorie specială și ro-ro. Articolul 6 alineatul (2) litera (a) punctul (i) din Directiva 2009/45/CE a Parlamentului European și a Consiliului (3) prevede că navele noi de pasageri din clasa A trebuie să respecte integral cerințele Convenției SOLAS, inclusiv regula II-2/20.3 din Convenția SOLAS. Prin urmare, modificările care urmează să fie adoptate vor avea un efect juridic direct asupra Directivei 2009/45/CE. În măsura în care afectează navele de pasageri angajate în curse interne, aceste modificări intră în sfera competenței exclusive a Uniunii.

               (8)

               Uniunea nu este nici membru al OMI, nici parte contractantă la convențiile vizate. Prin urmare, Consiliul trebuie să autorizeze statele membre să își exprime poziția care urmează să fie adoptată în numele Uniunii și să își exprime acordul în sensul respectării modificărilor respective, în măsura în care acestea intră în sfera competenței exclusive a Uniunii,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii în cadrul celei de a 68-a sesiuni a Comitetului OMI pentru protecția mediului marin este de a-și da acordul cu privire la adoptarea:

               (i)

               modificărilor aduse anexelor I și II la Convenția MARPOL, după cum se prevede în anexa 11 la documentul MEPC 67/20 al OMI;

               (ii)

               modificărilor aduse Orientărilor privind sistemele de purificare a gazelor de evacuare, ediția 2009, după cum se prevede în anexa 1 la documentul PPR 2/21 al OMI.

         Articolul 2
   Poziția care urmează să fie adoptată în numele Uniunii în cadrul celei de a 95-a sesiuni a Comitetului OMI pentru siguranța maritimă este de a-și da acordul cu privire la adoptarea modificărilor aduse

               —

               regulii II-2/20.3.1.2.1 din Convenția SOLAS, după cum se prevede în anexa 11 la documentul MSC 94/21/add.1 al OMI.

         Articolul 3
   Poziția care urmează să fie adoptată în numele Uniunii, astfel cum este prevăzută la articolele 1 și 2, se exprimă de către statele membre care sunt membre ale OMI, acționând împreună în interesul Uniunii.
   Articolul 4
   Modificările formale și minore ale pozițiilor menționate la articolele 1 și 2 pot fi convenite fără a necesita modificarea pozițiilor respective.
   Articolul 5
   Prin prezenta decizie, statele membre sunt autorizate să își exprime acordul, în interesul Uniunii, în sensul respectării modificărilor menționate la articolele 1 și 2, în măsura în care acestea intră în sfera competenței exclusive a Uniunii.
   Articolul 6
   Prezenta decizie se adresează statelor membre.

      Adoptată la Bruxelles, 7 mai 2015.

            Pentru Consiliu

            Președintele

         E. RINKĒVIČS

      (1)  Directiva 2005/35/CE a Parlamentului European și a Consiliului din 7 septembrie 2005 privind poluarea cauzată de nave și introducerea unor sancțiuni, inclusiv sancțiuni penale, pentru infracțiunile de poluare (JO L 255, 30.9.2005, p. 11).

      (2)  Directiva 1999/32/CE a Consiliului din 26 aprilie 1999 privind reducerea conținutului de sulf din anumiți combustibili lichizi și de modificare a Directivei 93/12/CEE (JO L 121, 11.5.1999, p. 13).

      (3)  Directiva 2009/45/CE a Parlamentului European și a Consiliului din 6 mai 2009 privind normele și standardele de siguranță pentru navele de pasageri (JO L 163, 25.6.2009, p. 1).


title: Decizia (PESC) 2016/207 a Consiliului din 15 februarie 2016 de modificare a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya)

text:
               16.2.2016

               RO

               Jurnalul Oficial al Uniunii Europene

               L 39/45

         DECIZIA (PESC) 2016/207 A CONSILIULUI
   din 15 februarie 2016
   de modificare a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 22 mai 2013, Consiliul a adoptat Decizia 2013/233/PESC (1) de instituire a Misiunii de asistență a Uniunii Europene pentru gestionarea integrată a frontierelor în Libia (EUBAM Libya).

               (2)

               La 7 decembrie 2015, Consiliul a adoptat Decizia (PESC) 2015/2276 (2) de modificare și de prelungire a Deciziei 2013/233/PESC, care prevede în special o prelungire și o valoare de referință financiară pentru perioada până la 21 februarie 2016.

               (3)

               Situația din Libia impune ca Uniunea să se pregătească pentru o posibilă misiune civilă de gestionare a crizelor pentru consolidarea capacităților și pentru asistență în domeniul reformei sectorului de securitate în țară.

               (4)

               Asigurarea imediată a unei capacități civile de planificare va avea un număr limitat de participați, deși acesta poate crește în funcție de evoluția circumstanțelor și a necesităților iar Comitetul politic și de securitate aprobă.

               (5)

               Decizia 2013/233/PESC ar trebui modificată în consecință.

               (6)

               EUBAM Libya se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii, astfel cum sunt prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Decizia 2013/233/PESC se modifică după cum urmează:

               1.

               La articolul 2, se adaugă următorul paragraf:
               „EUBAM Libya va contribui la un amplu proces de planificare a reformei sectorului securității civile, în vederea pregătirii pentru o posibilă misiune de consolidare a capacităților civile și de asistență în gestionarea crizelor.”

               2.

               La articolul 3 alineatul (1), se adaugă următoarea literă:

                           „(d)

                           să stea la baza planificării UE privind o posibilă misiune civilă de gestionare a crizelor pentru consolidarea capacităților și pentru asistență în domeniul reformei sectorului de securitate, cooperând îndeaproape cu UNSMIL și contribuind la eforturile acesteia, asigurând legătura cu autoritățile libiene legitime și alți interlocutori relevanți din domeniul securității.”

               3.

               La articolul 13 alineatul (1), se adaugă următorul paragraf:
               „Valoarea de referință financiară destinată acoperirii cheltuielilor aferente EUBAM Libya pentru perioada 22 februarie 2016 – 21 august 2016 este de 4 475 000 EUR.”

               4.

               La articolul 16, al doilea paragraf se înlocuiește cu următorul text:
               „Se aplică până la 21 august 2016.”

         Articolul 2
   Prezenta decizie intră în vigoare la data adoptării.
   Se aplică de la 22 februarie 2016.

      Adoptată la Bruxelles, 15 februarie 2016.

            Pentru Consiliu

            Președintele

         F. MOGHERINI

      (1)  Decizia 2013/233/PESC a Consiliului din 22 mai 2013 privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (JO L 138, 24.5.2013, p. 15).

      (2)  Decizia (PESC) 2015/2276 a Consiliului din 7 decembrie 2015 de modificare și de prelungire a aplicării Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (JO L 322, 8.12.2015, p. 51).


title: 2014/929/UE: Decizia Consiliului din 15 decembrie 2014 privind semnarea, în numele Uniunii Europene, și aplicarea provizorie a Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului dintre Republica Madagascar și Comunitatea Europeană

text:
               19.12.2014

               RO

               Jurnalul Oficial al Uniunii Europene

               L 365/6

         DECIZIA CONSILIULUI
   din 15 decembrie 2014
   privind semnarea, în numele Uniunii Europene, și aplicarea provizorie a Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului dintre Republica Madagascar și Comunitatea Europeană

      (2014/929/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 15 noiembrie 2007, Consiliul a adoptat Regulamentul (CE) nr. 31/2008 privind încheierea Acordului de parteneriat în sectorul pescuitului dintre Comunitatea Europeană și Republica Madagascar (1) (denumit în continuare „acordul”). Protocolul actual expiră la 31 decembrie 2014.

               (2)

               Consiliul a autorizat Comisia să negocieze un nou protocol la acord (denumit în continuare „protocolul”) care acordă navelor din Uniune posibilități de pescuit în zona de pescuit asupra cărora Republica Madagascar își exercită jurisdicția. După încheierea negocierilor, protocolul a fost parafat la 19 iunie 2014.

               (3)

               Pentru a se asigura continuarea fără întreruperi a activităților de pescuit ale navelor Uniunii, la articolul 15 din protocol se prevede posibilitatea aplicării acestuia cu titlu provizoriu, de către fiecare dintre părți, de la data semnării sale și cel mai devreme de la 1 ianuarie 2015.

               (4)

               Protocolul ar trebui să fie semnat și să fie aplicat cu titlu provizoriu, până la finalizarea procedurilor necesare pentru încheierea acestuia,

         ADOPTĂ PREZENTA DECIZIE:
   Articolul 1
   Semnarea, în numele Uniunii, a Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului încheiat între Republica Madagascar și Comunitatea Europeană se autorizează în numele Uniunii, sub rezerva încheierii protocolului menționat.
   Textul protocolului se atașează la prezenta decizie.
   Articolul 2
   Președintele Consiliului este autorizat să desemneze persoana(ele) împuternicită(e) să semneze protocolul în numele Uniunii.
   Articolul 3
   Protocolul se aplică cu titlu provizoriu, în conformitate cu articolul 15 din acesta, de la data semnării sale (2) și cel mai devreme de la 1 ianuarie 2015, până la finalizarea procedurilor necesare încheierii sale.
   Articolul 4
   Prezenta decizie intră în vigoare la data adoptării.

      Adoptată la Bruxelles, 15 decembrie 2014.

            Pentru Consiliu

            Președintele

         M. MARTINA

      (1)  JO L 15, 18.1.2008, p. 1.

      (2)  Data semnării protocolului se va publica în Jurnalul Oficial al Uniunii Europene de către Secretariatul General al Consiliului.


title: Decizia (UE) 2016/948 a Băncii Centrale Europene din 1 iunie 2016 privind punerea în aplicare a programului de achiziționare de obligațiuni emise de sectorul corporativ (BCE/2016/16)

text:
               15.6.2016

               RO

               Jurnalul Oficial al Uniunii Europene

               L 157/28

         DECIZIA (UE) 2016/948 A BĂNCII CENTRALE EUROPENE
   din 1 iunie 2016
   privind punerea în aplicare a programului de achiziționare de obligațiuni emise de sectorul corporativ (BCE/2016/16)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță și articolul 18.1,
   întrucât:

               (1)

               Banca Centrală Europeană (BCE), împreună cu băncile centrale naționale ale statelor membre a căror monedă este euro, poate interveni pe piețele financiare prin operațiuni simple de cumpărare și vânzare de instrumente tranzacționabile.

               (2)

               Decizia BCE/2014/40 (1), care a instituit al treilea program de achiziționare de obligațiuni garantate, a fost adoptată la 15 octombrie 2014. Decizia (UE) 2015/5 a Băncii Centrale Europene (2), care a instituit un program de achiziționare de titluri garantate cu active, a fost adoptată la 19 noiembrie 2014. Decizia (UE) 2015/774 a Băncii Centrale Europene (BCE/2015/10) (3), care a instituit un program de achiziționare de active de către sectorul public de pe piețele secundare (secondary markets public sector asset purchase programme) (denumit în continuare „PSPP”), a fost adoptată la 4 martie 2015 și a extins programele de achiziționare de active existente. Alături de operațiunile țintite de refinanțare pe termen mai lung prevăzute de Decizia BCE/2014/34 a Băncii Centrale Europene (4) și de Decizia (UE) 2016/810 a Băncii Centrale Europene (BCE/2016/10) (5), aceste programe de achiziționare de active sunt menite să contribuie la transmiterea politicii monetare, să faciliteze furnizarea de credite către economia zonei euro, să relaxeze condițiile de acordare de împrumuturi către gospodării și întreprinderi și să contribuie la întoarcerea pe termen mediu a ratelor inflației la niveluri mai mici, dar apropiate, de 2 %, în conformitate cu obiectivul principal al BCE de menținere a stabilității prețurilor.

               (3)

               La 10 martie 2016 Consiliul guvernatorilor a decis să extindă în continuare programele de achiziționare de active menționate mai sus și să inițieze un program de achiziționare de obligațiuni emise de sectorul corporativ (corporate sector purchase programme) (CSPP), ca parte a politicii monetare unice și în scopul îndeplinirii obiectivului de asigurare a stabilității prețurilor. Această decizie a fost luată în vederea consolidării transmiterii achizițiilor de active ale Eurosistemului în condițiile de finanțare din economia reală, precum și în vederea asigurării, alături de alte măsuri nestandardizate de politică monetară în vigoare, a ajustării suplimentare a politicii monetare și a contribuirii la întoarcerea pe termen mediu a ratelor inflației la niveluri mai mici, dar apropiate, de 2 %.

               (4)

               CSPP va face parte dintr-un program de achiziționare de active (asset purchase programme) (APP) în cadrul căruia se intenționează ca achizițiile să se desfășoare până la sfârșitul lui martie 2017, sau chiar mai mult, dacă este necesar, și în orice caz până când Consiliul guvernatorilor constată o ajustare durabilă a traseului inflației care să corespundă obiectivului acestuia de a atinge pe termen mediu rate ale inflației mai mici, dar apropiate, de 2 %.

               (5)

               CSPP ar trebui să conțină o serie de garanții pentru a se asigura că achizițiile preconizate vor fi proporționale cu obiectivele sale. Aceste garanții ar trebui de asemenea să asigure că riscurile financiare aferente sunt luate în considerare în mod corespunzător în planificarea CSPP și ar trebui să reflecte perspectivele de gestionare a riscurilor. În plus, ar trebui ca instrumentele de natura datoriei tranzacționabile eligibile emise de întreprinderile publice să facă obiectul unor limite consecvente cu cele aplicate achizițiilor din cadrul PSPP.

               (6)

               CSPP ar trebui să respecte pe deplin obligațiile băncilor centrale din Eurosistem prevăzute de tratat, inclusiv interdicția de finanțare monetară în legătură cu achiziționarea de instrumente de natura datoriei tranzacționabile eligibile emise de întreprinderi publice.

               (7)

               CSPP ar trebui să respecte principiul unei economii de piață deschise în care concurența este liberă, acordând totodată atenția corespunzătoare formării prețurilor pieței și funcționării piețelor.

               (8)

               În conformitate cu celelalte componente ale APP, plățile principalului instrumentelor de natura datoriei tranzacționabile eligibile achiziționate în cadrul CSPP ar trebui să fie reinvestite pe măsură ce instrumentele de natura datoriei-suport ajung la scadență, atât timp cât acest lucru este necesar, contribuind astfel la condiții favorabile de lichiditate și la o poziție adecvată de politică monetară.

               (9)

               Achiziționarea simplă de instrumente de natura datoriei tranzacționabile eligibile de către Eurosistem în cadrul CSPP ar trebui pusă în aplicare în mod descentralizat, în conformitate cu prezenta decizie, și ar trebui coordonată de către BCE, salvgardând astfel unicitatea politicii monetare a Eurosistemului,

         ADOPTĂ PREZENTA DECIZIE:
   Articolul 1
   Instituirea și sfera de aplicare a achiziționării simple de obligațiuni corporative
   Prin prezenta decizie se instituie CSPP. În cadrul CSPP, băncile centrale din Eurosistem specificate pot achiziționa obligațiuni corporative eligibile de la contrapărți eligibile pe piețele primare și secundare, în timp ce obligațiunile corporative emise de sectorul public, astfel cum sunt definite la articolul 3 alineatul (1), pot fi achiziționate numai pe piețele secundare, în condiții specifice.
   Articolul 2
   Criterii de eligibilitate pentru obligațiunile corporative
   Pentru a fi eligibile în vederea achiziționării simple în cadrul CSPP, instrumentele de natura datoriei tranzacționabile emise de societăți trebuie să îndeplinească criteriile de eligibilitate pentru activele tranzacționabile aplicabile operațiunilor de creditare ale Eurosistemului, în conformitate cu partea 4 din Orientarea (UE) 2015/510 a Băncii Centrale Europene (BCE/2014/60) (6), și următoarele cerințe suplimentare:

               1.

               emitentul instrumentului de natura datoriei tranzacționabil:

                           (a)

                           este înregistrat într-un stat membru a cărui monedă este euro;

                           (b)

                           nu este o instituție de credit, astfel cum este definită la articolul 2 punctul 14 din Orientarea (UE) 2015/510 (BCE/2014/60);

                           (c)

                           nu are o întreprindere-mamă, astfel cum este definită la articolul 4 alineatul (1) punctul 15 din Regulamentul (UE) nr. 575/2013 al Parlamentului European și al Consiliului (7), care este și instituție de credit, astfel cum este definită la articolul 2 punctul 14 din Orientarea (UE) 2015/510 (BCE/2014/60);

                           (d)

                           nu are o societate-mamă care face obiectul supravegherii bancare în afara zonei euro;

                           (e)

                           nu este o entitate supravegheată, astfel cum este definită la articolul 2 punctul 20 din Regulamentul (UE) nr. 468/2014 al Băncii Centrale Europene (BCE/2014/17) (8), sau membru al unui grup supravegheat, astfel cum este definit la articolul 2 punctul 21 litera (b) din Regulamentul (UE) nr. 468/2014 (BCE/2014/17), în fiecare caz, astfel cum este prevăzut în lista publicată de BCE pe website-ul său în conformitate cu articolul 49 alineatul (1) din Regulamentul (UE) nr. 468/2014 (BCE/2014/17), și nu este o filială, astfel cum este definită la articolul 4 alineatul (1) punctul 16 din Regulamentul (UE) nr. 575/2013, a niciuneia dintre acele entități supravegheate sau grupuri suravegheate;

                           (f)

                           nu este o firmă de investiții, astfel cum este definită la articolul 4 alineatul (1) punctul 1 din Directiva 2014/65/UE a Parlamentului European și a Consiliului (9);

                           (g)

                           nu a emis un titlu garantat cu active în sensul articolului 2 punctul 3 din Orientarea (UE) 2015/510 (BCE/2014/60);

                           (h)

                           nu a emis o multi cédula în sensul articolului 2 punctul 62 din Orientarea (UE) 2015/510 (BCE/2014/60);

                           (i)

                           nu a emis o obligațiune garantată structurată în sensul articolului 2 punctul 88 din Orientarea (UE) 2015/510 (BCE/2014/60);

                           (j)

                           nu este un vehicul de gestionare a activelor rezultat din aplicarea unui instrument de separare a activelor în cadrul unei măsuri de rezoluție în temeiul articolului 26 din Regulamentul (UE) nr. 806/2014 al Parlamentului European și al Consiliului (10) sau al unei reglementări naționale de transpunere a articolului 42 din Directiva 2014/59/UE a Parlamentului European și a Consiliului (11);

                           (k)

                           nu este un fond național de gestionare a activelor și de cesionare înființat pentru a sprijini restructurarea și/sau rezoluția sectorului financiar (12); și

                           (l)

                           nu este un emitent eligibil pentru PSPP;

               2.

               instrumentul de natura datoriei tranzacționabil are o scadență reziduală minimă de 6 luni și o scadență reziduală maximă de 30 de ani și 364 de zile la data achiziționării acestuia de către banca centrală relevantă din Eurosistem;

               3.

               prin derogare de la articolul 59 alineatul (5) din Orientarea (UE) 2015/510 (BCE/2014/60), doar informațiile privind evaluarea creditului care sunt furnizate de o instituție de evaluare a creditelor externă acceptată în mecanismul de evaluare a creditului din Eurosistem vor fi luate în considerare pentru evaluarea îndeplinirii cerințelor de calitate a creditului de către instrumentul de natura datoriei tranzacționabil;

               4.

               instrumentul de natura datoriei tranzacționabil este exprimat în euro;

               5.

               sunt permisibile achizițiile de instrumente de natura datoriei tranzacționabile nominale cu un randament la scadență negativ [sau un randament minim (yield to worst)] peste rata dobânzii pentru facilitatea de depozit.

         Articolul 3
   Limitări privind executarea achizițiilor de obligațiuni corporative emise de sectorul public
   (1)   În sensul prezentei decizii, „obligațiune corporativă emisă de sectorul public” înseamnă o obligațiune corporativă care îndeplinește cerințele prevăzute la articolul 2 și este emisă de o întreprindere publică în sensul articolului 8 din Regulamentul (CE) nr. 3603/93 al Consiliului (13).
   (2)   Pentru a permite formarea unui preț de piață pentru obligațiunile corporative emise de sectorul public eligibile, pentru o perioadă care urmează a fi stabilită de Consiliul guvernatorilor nu sunt permise achiziții de obligațiuni corporative emise de sectorul public nou emise sau care fac parte din emisiuni continue ori de obligațiuni corporative emise de sectorul public care sunt emise de aceeași entitate sau de entități din cadrul grupului emitentului cu scadențe care sunt apropiate în timp, fie chiar înainte, fie după, de scadența instrumentelor de natura datoriei tranzacționabile care urmează să fie emise sau care urmează să facă parte din emisiuni continue.
   Articolul 4
   Limitele achizițiilor
   (1)   În cadrul CSPP se aplică o limită din emisiune pentru fiecare număr internațional de identificare a valorilor mobiliare (ISIN), după consolidarea deținerilor din toate portofoliile băncilor centrale din Eurosistem. Limita din emisiune este de 70 % pentru fiecare ISIN pentru toate obligațiunile corporative, altele decât obligațiunile corporative emise de sectorul public.
   În cazuri specifice, inclusiv în cazul obligațiunile corporative emise de sectorul public sau pentru motive de gestionare a riscurilor, se poate aplica o limită din emisiune mai scăzută. Obligațiunile corporative emise de sectorul public sunt tratate în mod consecvent cu tratamentul aplicat acestora în cadrul PSPP.
   (2)   Eurosistemul aplică în mod continuu proceduri adecvate cu privire la riscul de credit și obligația de diligență în legătură cu obligațiunile corporative eligibile.
   (3)   Pentru a asigura o alocare diversificată a achizițiilor între emitenți și grupurile de emitenți, Eurosistemul definește limite suplimentare ale achizițiilor pentru grupurile de emitenți pe baza alocării de niveluri de referință în ceea ce privește capitalizarea de piață a unui grup de emiteți.
   Articolul 5
   Bănci centrale din Eurosistem care efectuează achiziții
   Băncile centrale din Eurosistem care achiziționează obligațiuni corporative în cadrul CSPP sunt enumerate într-o listă publicată pe website-ul BCE. Eurosistemul aplică un mecanism de specializare pentru alocarea obligațiunilor corporative care urmează să fie achiziționate în cadrul CSPP pe baza țării în care este înregistrat emitentul. Consiliul guvernatorilor permite abateri ad-hoc de la mecanismul de specializare în cazul în care există considerente obiective care împiedică aplicarea respectivului mecanism sau aceste abateri sunt în interesul atingerii obiectivelor generale de politică monetară ale CSPP. În special, fiecare bancă centrală din Eurosistem specificată achiziționează numai obligațiuni corporative eligibile emise de emitenți înregistrați în statele membre specificate din zona euro. Alocarea geografică a țărilor în care sunt înregistrați emitenții de obligațiuni corporative eligibile în legătură cu băncile centrale din Eurosistem specificate este stabilită într-o listă publicată pe website-ul BCE.
   Articolul 6
   Contrapărți eligibile
   Următoarele sunt contrapărți eligibile pentru CSPP, atât pentru tranzacțiile simple, cât și pentru tranzacțiile de acordare cu împrumut a valorilor mobiliare care implică obligațiuni corporative deținute în potrofoliile CSPP ale Eurosistemului:

               (a)

               entități care îndeplinesc criteriile de eligibilitate pentru a participa la operațiunile de politică monetară ale Eurosistemului în conformitate cu articolul 55 din Orientarea (UE) 2015/510 (BCE/2014/60); și

               (b)

               orice alte contrapărți care sunt utilizate de băncile centrale din Eurosistem pentru investirea portofoliilor de investiții exprimate în euro ale acestora.

         Articolul 7
   Tranzacții de acordare cu împrumut a valorilor mobiliare
   Băncile centrale din Eurosistem care achiziționează obligațiuni corporative în cadrul CSPP fac valorile mobiliare achiziționate în cadrul CSPP disponibile pentru împrumut, inclusiv contracte de report, în vederea asigurării eficacității CSPP.
   Articolul 8
   Dispoziții finale
   Prezenta decizie intră în vigoare la 6 iunie 2016.

      Adoptată la Viena, 1 iunie 2016.

            Președintele BCE

         Mario DRAGHI

      (1)  Decizia BCE/2014/40 a Băncii Centrale Europene din 15 octombrie 2014 privind punerea în aplicare a celui de al treilea program de achiziționare de obligațiuni garantate (JO L 335, 22.11.2014, p. 22).

      (2)  Decizia (UE) 2015/5 a Băncii Centrale Europene din 19 noiembrie 2014 privind punerea în aplicare a programului de achiziționare de titluri garantate cu active (BCE/2014/45) (JO L 1, 6.1.2015, p. 4).

      (3)  Decizia (UE) 2015/774 a Băncii Centrale Europene din 4 martie 2015 privind un program de achiziționare de active de către sectorul public de pe piețele secundare (BCE/2015/10) (JO L 121, 14.5.2015, p. 20).

      (4)  Decizia BCE/2014/34 a Băncii Centrale Europene din 29 iulie 2014 privind măsuri legate de operațiuni țintite de refinanțare pe termen mai lung (JO L 258, 29.8.2014, p. 11).

      (5)  Decizia (UE) 2016/810 a Băncii Centrale Europene din 28 aprilie 2016 privind o a doua serie de operațiuni țintite de refinanțare pe termen mai lung (BCE/2016/10) (JO L 132, 21.5.2016, p. 107).

      (6)  Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară din Eurosistem (BCE/2014/60) (JO L 91, 2.4.2015, p. 3).

      (7)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).

      (8)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (BCE/2014/17) (JO L 141, 14.5.2014, p. 1).

      (9)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).

      (10)  Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (JO L 225, 30.7.2014, p. 1).

      (11)  Directiva 2014/59/UE a Parlamentului European și a Consiliului din 15 mai 2014 de instituire a unui cadru pentru redresarea și rezoluția instituțiilor de credit și a firmelor de investiții și de modificare a Directivei 82/891/CEE a Consiliului și a Directivelor 2001/24/CE, 2002/47/CE, 2004/25/CE, 2005/56/CE, 2007/36/CE, 2011/35/UE, 2012/30/UE și 2013/36/UE ale Parlamentului European și ale Consiliului, precum și a Regulamentelor (UE) nr. 1093/2010 și (UE) nr. 648/2012 ale Parlamentului European și ale Consiliului (JO L 173, 12.6.2014, p. 190).

      (12)  O listă de asfel de entități este publicată pe website-ul BCE la adresa www.ecb.europa.eu

      (13)  Regulamentul (CE) nr. 3603/93 al Consiliului din 13 decembrie 1993 de precizare a definițiilor necesare aplicării interdicțiilor menționate la articolele 104 și 104b alineatul (1) din tratat (JO L 332, 31.12.1993, p. 1).


title: Decizia Consiliului din 14 aprilie 2014privind încheierea, în numele Uniunii Europene, a Acordului de dialogpolitic și de cooperare între Comunitatea Europeană și statele salemembre, pe de o parte, și Republicile Costa Rica, El Salvador,Guatemala, Honduras, Nicaragua și Panama, pe de altă parte, cu excepțiaarticolului 49 alineatul (3)

text:
                  15.4.2014

                  RO

                  Jurnalul Oficial al Uniunii Europene

                  L 111/4

         DECIZIA CONSILIULUI
         din 14 aprilie 2014
         privind încheierea, în numele Uniunii Europene, a Acordului de dialog politic și de cooperare între Comunitatea Europeană și statele sale membre, pe de o parte, și Republicile Costa Rica, El Salvador, Guatemala, Honduras, Nicaragua și Panama, pe de altă parte, cu excepția articolului 49 alineatul (3)
         (2014/211/UE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 209 alineatul (2) coroborat cu articolul 218 alineatul (6) litera (a),
         având în vedere propunerea Comisiei Europene,
         având în vedere aprobarea Parlamentului European,
         întrucât:

                     (1)

                     Acordul de dialog politic și de cooperare între Comunitatea Europeană și statele sale membre, pe de o parte, și Republicile Costa Rica, El Salvador, Guatemala, Honduras, Nicaragua și Panama, pe de altă parte (denumit în continuare „acordul”) a fost semnat la 15 decembrie 2003, sub rezerva încheierii sale la o dată ulterioară.

                     (2)

                     În conformitate cu articolul 54 alineatul (1) din acord, acesta urmează să intre în vigoare în prima zi a lunii următoare celei în care părțile contractante își notifică reciproc finalizarea procedurilor necesare în acest scop.

                     (3)

                     Toate părțile contractante la acord, inclusiv toate statele care erau membre ale Uniunii în momentul semnării acordului, au depus între timp instrumentele lor de ratificare, cu excepția Uniunii.

                     (4)

                     Articolul 49 alineatul (3) din acord prevede obligații pentru părțile contractante referitoare la readmisia migranților ilegali. În consecință, dispoziția respectivă intră sub incidența părții a treia titlul V din Tratatul privind funcționarea Uniunii Europene (TFUE), în special a articolului 79 alineatul (3), și se aplică Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție și Protocolul nr. 22 privind poziția Danemarcei, ambele anexate la Tratatul privind Uniunea Europeană și la TFUE.

                     (5)

                     Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia.

                     (6)

                     Acordul ar trebui aprobat cu excepția articolului 49 alineatul (3). În paralel cu prezenta decizie, se va adopta o decizie separată (1) referitoare la încheierea articolului 49 alineatul (3) din acord,

               ADOPTĂ PREZENTA DECIZIE:

            Articolul 1
            Acordul de dialog politic și de cooperare între Comunitatea Europeană și statele sale membre, pe de o parte, și Republicile Costa Rica, El Salvador, Guatemala, Honduras, Nicaragua și Panama, pe de altă parte, se aprobă, în numele Uniunii, cu excepția articolului 49 alineatul (3).
            Textul acordului se atașează la prezenta decizie.

            Articolul 2
            Președintele Consiliului procedează, în numele Uniunii, la notificările prevăzute la articolul 54 din acord (2) și face următoarele declarații:

               „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia și, începând cu data respectivă, exercită toate drepturile și preia toate obligațiile Comunității Europene. Prin urmare, trimiterile la «Comunitatea Europeană» sau la «Comunitate» în textul acordului se interpretează, după caz, ca trimiteri la «Uniunea Europeană» sau la «Uniune».”;

               „Dispozițiile prezentului acord care intră în domeniul de aplicare a părții a treia titlul V din Tratatul privind funcționarea Uniunii Europene sunt obligatorii pentru Regatul Unit și Irlanda ca părți contractante distincte, și nu ca făcând parte din Uniunea Europeană, cu excepția cazului în care Uniunea Europeană împreună cu Regatul Unit și/sau Irlanda au notificat părții din America Centrală faptul că Regatul Unit și/sau Irlanda își asumă obligații ca parte a Uniunii Europene, în conformitate cu Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene. În cazul în care Regatul Unit și/sau Irlanda încetează să își asume obligații ca parte a Uniunii Europene în conformitate cu articolul 4a din Protocolul nr. 21, Uniunea Europeană împreună cu Regatul Unit și/sau Irlanda informează de îndată partea din America Centrală cu privire la orice modificare a poziției lor, caz în care acestea au în continuare obligații în temeiul acordului în nume propriu. Aceleași dispoziții se aplică Danemarcei, în conformitate cu Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene.”

            Articolul 3
            Prezenta decizie intră în vigoare în ziua următoare datei publicării sale în Jurnalul Oficial al Uniunii Europene.

            Adoptată la Luxemburg, 14 aprilie 2014.

                  Pentru Consiliu

                  Președintele

               C. ASHTON

            (1)  Decizia 2014/210/UE a Consiliului (a se vedea pagina 2 din prezentul Jurnal Oficial).

            (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.